Document ID: 32012R0472

KOMISIJAS REGULA (ES) Nr. 472/2012
(2012. gada 4. jūnijs),
ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz kolofonija glicerīna esteru (E 445) izmantošanu drukāšanai uz konditorejas izstrādājumiem ar cietu pārklājumu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 30. panta 5. punktu,
tā kā:
(1)
Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un šo pārtikas piedevu izmantošanas nosacījumi.
(2)
Šo sarakstu iespējams grozīt saskaņā ar procedūru, kas norādīta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).
(3)
Saskaņā ar Regulas (EK) Nr. 1331/2008 3. panta 1. punktu Savienības pārtikas piedevu sarakstu iespējams atjaunināt vai nu pēc Komisijas iniciatīvas, vai pēc pieteikuma saņemšanas.
(4)
Ir iesniegts un dalībvalstīm darīts pieejams pieteikums par atļauju kolofonija glicerīna esterus (E 445) izmantot par emulģētāju drukāšanai uz konditorejas izstrādājumiem ar cietu pārklājumu.
(5)
Patlaban pieejamie pārtikas krāsvielu preparāti, ko izmanto drukāšanai uz konditorejas izstrādājumiem ar cietu pārklājumu, neļauj nodrošināt tekstu, logotipu un attēlu drukāšanai pietiekamu kvalitāti. Pētniecības un tehnoloģiju izstrādes procesā ir noskaidrots, ka, pārtikas krāsvielu maisījumu uz ūdens bāzes emulģējot ar kolofonija glicerīna esteriem (E 445), tā sastāvdaļas kļūst labāk samaisāmas un viendabīgākas, un tādējādi tiek iegūts homogēnāks maisījums, kura īpatnības ir piemērotas fiksēšanai un pārklāšanai. Tas atvieglo kvalitatīvu teksta un augstas izšķirtspējas attēlu drukāšanu uz svinīgiem gadījumiem paredzētiem individualizētiem un/vai reklāmas vajadzībām izmantotiem konditorejas izstrādājumiem ar cietu pārklājumu.
(6)
Komisijas ziņojumā par diētisko pārtikas piedevu patēriņu Eiropas Savienībā (3) secināts, ka kolofonija glicerīna esterus (E 445) papildus nav nepieciešams pētīt, jo teorētiskā uzņemtā deva, ko aprēķina, pamatojoties uz piesardzīgiem pieņēmumiem par pārtikas patēriņu un piedevu izmantošanu (1. līmenis), nepārsniedz pieļaujamo diennakts devu. Pieņemamo dienas devu 1992. gada 19. jūnijā noteica Pārtikas zinātniskā komiteja (4). Papildu deva, ko aprēķina, pamatojoties uz jauno izmantojumu - drukāšanu uz konditorejas izstrādājumiem ar cietu pārklājumu, vispārējo devu būtiski nepalielina. Tādēļ kolofonija glicerīna esterus (E 445) ir lietderīgi atļaut izmantot par emulģētājiem drukāšanā uz konditorejas izstrādājumiem ar cietu pārklājumu.
(7)
Saskaņā ar Regulas (EK) Nr. 1331/2008 3. panta 2. punktu, lai varētu atjaunināt Regulas (EK) Nr. 1333/2008 II pielikumā izklāstīto Savienības pārtikas piedevu sarakstu, Komisijai jāpieprasa Eiropas Pārtikas nekaitīguma iestādes atzinums, izņemot gadījumu, ja attiecīgais atjauninājums cilvēku veselībai nevarētu kaitēt. Tā kā atļauja kolofonija glicerīna esterus (E 445) izmantot par emulģētājiem drukāšanai uz konditorejas izstrādājumiem ar cietu pārklājumu ir tāds minētā saraksta atjauninājums, kas nevarētu kaitēt cilvēku veselībai, Eiropas Pārtikas nekaitīguma iestādes atzinumu lūgt nav nepieciešams.
(8)
Saskaņā ar pārejas noteikumiem, kas paredzēti Komisijas 2011. gada 11. novembra Regulā (ES) Nr. 1129/2011, ar ko groza Eiropas Parlamenta un Padomes Regulas (EK) Nr. 1333/2008 II pielikumu, izveidojot Eiropas Savienības atļauto pārtikas piedevu sarakstu (5), II pielikumu, kurā ir noteikts Eiropas Savienības atļauto pārtikas piedevu saraksts un šo pārtikas piedevu lietošanas nosacījumi, piemēro no 2013. gada 1. jūnija. Lai kolofonija glicerīna esterus (E 445) drukāšanai uz konditorejas izstrādājumiem ar cietu pārklājumu atļautu izmantot pirms minētā datuma, attiecībā uz minētās pārtikas piedevas izmantošanu ir nepieciešams norādīt agrāku piemērošanas datumu.
(9)
Tādēļ Regulas (EK) Nr. 1333/2008 II pielikums būtu attiecīgi jāgroza.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 4. jūnijā

Labels: 0
3
17